b"\n_START_ARTICLE_\nAndrew John\n_START_SECTION_\nVarhaisvuodet ja koulutus\n_START_PARAGRAPH_\nAndrew John kasvoi l\xc3\xa4hell\xc3\xa4 Aberystwythi\xc3\xa4 Walesiss\xc3\xa4. H\xc3\xa4n opiskeli Ysgol Penglaisin high schoolissa. H\xc3\xa4n suoritti lakitieteen tutkinnon Cardiffin yliopistossa vuonna 1986 ja teologian tutkinnon Nottinghamin yliopistossa 1988. H\xc3\xa4n suoritti pastoraaliopintojen diplomin Nottinghamin St John's Collegessa 1989.\n_START_SECTION_\nPappisura\n_START_PARAGRAPH_\nAndrew John vihittiin diakoniksi vuonna 1989. Vuonna 1990 h\xc3\xa4net vihittiin papiksi St Davidsin hiippakunnassa, jonka alueella h\xc3\xa4n toimi pappina aina piispanvihkimykseens\xc3\xa4 asti. H\xc3\xa4n oli Cardiganin, Y Ferwgin ja Mwntin kuraatti vuosina 1989-1991 ja Aberystwythin kuraatti 1991-1992. H\xc3\xa4n toimi Rectoral Benefice of Aberystwythin kirkkoherrana 1992-1999. Sitten h\xc3\xa4n toimi kirkkoherrana vuosina 1999-2005 Henfynywiss\xc3\xa4, mink\xc3\xa4 lis\xc3\xa4ksi h\xc3\xa4nen vastuulleen kuului Aberaeron ja Llanddewi Aberarth sek\xc3\xa4 vuodesta 2005 l\xc3\xa4htien my\xc3\xb6s Llanbadarn Trefeglwys. Vuonna 2006 h\xc3\xa4nest\xc3\xa4 tuli Pencarregin ja Llanycrwysin kirkkoherra ja Cardiganin arkkidiakoni. Vuonna 2008 h\xc3\xa4net valittiin Bangorin hiippakunnan piispaksi.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nAndrew Johnilla on vaimo Caroline, joka vihittiin diakoniksi samassa tilaisuudessa jossa John vihittiin papiksi. Heill\xc3\xa4 on yksi poika ja kolme tyt\xc3\xa4rt\xc3\xa4. John puhuu sujuvasti kymri\xc3\xa4. H\xc3\xa4n harrastaa juoksemista, m\xc3\xa4kipy\xc3\xb6r\xc3\xa4ily\xc3\xa4 sek\xc3\xa4 saksofonin ja kitaran soittoa."